**Jordskredene i Badakhshan** var to jordskred som fant sted 2. mai 2014 i distriktet Argo i Badakhshan-provinsen nordøst i Afghanistan. Det er knyttet stor usikkerhet til anslagene over hvor mange som omkom i skredene; tallet på døde varierer mellom 350 og 2 700. I alt ble over 1 000 hus berørt av skredene, og rundt 300 av disse ble begravd av jordmassene. Redningsmannskapene som kom til for å hjelpe etter det første skredet, ble selv rammet av et nytt jordras, og dette hindret redningsarbeidet betydelig de første timene.

Skredet
-------

Den 2. mai 2014 ble to jordskred utløst i fjellsiden ovenfor landsbyen Aab Barik/Hobo Barik i Argo-distriktet i provinsen Badakhshan. Skredene kom etter en uke med voldsomt regnvær og flom i det nordlige Afghanistan. Det første skredet gikk rundt klokken 11.00–13.00 lokal tid. Skredet rammet landsbyen på en fredag, som er bønnedag for muslimer i Afghanistan, og mange familier velger vanligvis å tilbringe den hjemme fremfor på arbeid. Andre landsbybeboere i nærheten forsøkte å redde folk som satt fast i gjørmen eller var fanget under jordmassene etter det første skredet, men en stor del av redningsfolkene ble selv fanget eller drept i et nytt jordskred som ble utløst kort tid senere. De påfølgende rasene «jevnet» landsbyen med jorden og etterlot området under 10−30 meter gjørme. Det var en overhengende fare for ytterligere skred.

Omkomne
-------

1 000 hus ble berørt av skredene og av disse ble rundt 300 begravd, det vil si om lag en tredjedel av alle husene i landsbyen. Ifølge et vitne «ble hus begravd under flere tusen tonn med jord og stein», som dannet «en bølge av gjørme som ødela alt på sin vei». De første meldingene fra FN-misjonen i Afghanistan antydet at 350 mennesker hadde omkommet og 2 500 var savnet. Etter at omfanget av katastrofen hadde blitt avklart dagen etter, ble dødstallet oppjustert til om lag 2 100 av myndighetene i Badakhshan-provinsen. Gul Mohammad Bedar, viseprovinsguvernøren i Badakhshan, sa imidlertid senere: «Det første tallet vi oppga kom fra lokalbefolkningen, ikke fra vår tekniske gruppe. Vi tror at tallet på omkomne ikke vil passere 500.» Ifølge FN var 350 mennesker bekreftet omkommet og det var lite sannsynlig å finne flere på grunn av skredets «katastrofale karakter». Det var svært mange barn, kvinner og eldre blant de døde.

Redningsarbeid
--------------

Et kompani fra Afghanistans nasjonalhær ble sendt til stedet for å bistå redningsmannskapene, og den amerikanskledede koalisjonen i Afghanistan sa at de var «klare til å hjelpe dersom de skulle bli kalt inn». En annen landsby i nærheten ble evakuert av frykt for ytterligere skred. Mohammad Zakria Sauda, et afghansk parlamentsmedlem, spekulerte i at dødstallene kunne stige til 1 000. Redningsarbeiderne på stedet opplevde en stor mangel på nødvendig utstyr, som for eksempel spader og maskiner,
og hadde som følge av dette problemer med å forsøke å redde ut folk. Frykten for at et tredje jordras skulle gå var med på å forhindre arbeidet til redningsmannskapene. Hjelpearbeidet ble beskrevet som ekstremt krevende på grunn av fare for ytterligere skred, mangel på utstyr, få sykehus med stor kapasitet i nærheten og stedets generelle avsidesliggende beliggenhet.

Dagen etter ble letingen etter flere jordskredofre avsluttet av de afghanske myndighetene, som nevnte at sikkerhetshensyn, mangel på utstyr og umuligheten av å gjennomføre det nødvendige arbeidet alle var faktorer som lå bak avgjørelsen. Redningsaksjonen ble avblåst 4. mai på grunn av den store mangelen på utstyr, men ble gjenopptatt påfølgende dag etter at pårørende klaget på myndighetenes beslutning om å gi opp letingen.

Reaksjoner
----------

Guvernøren i Badakhshan-provinsen, Shah Waliullah Adeeb, uttalte at jordskredene var «massive og det ligger utenfor menneskelig evne å hente ut alle likene [...] Dette er en katastrofe og en tragedie». Han sa videre at det vil være umulig å rydde området for alle de døde, og at det derfor bør bli stående igjen som en massegrav. Han appellerte også om å få flere spader for å grave folk ut.

Afghanistans president Hamid Karzai uttrykte at han er «dypt bedrøvet over tapet av menneskeliv og de økonomiske skadene». Den amerikanske presidenten Barack Obama sa: «Våre tanker er hos folket i Afghanistan, som står overfor en forferdelig tragedie [...] Vi står klare til å hjelpe våre afghanske partnere med å håndtere denne katastrofen».

Regjeringen i Afghanistan erklærte nasjonal sørgedag 4. mai for å hedre de mange jordskredofrene.

Referanser
----------

1. 1 2 3 4 5  «Afghan landslide survivor search abandoned» **(engelsk)**. Al-Jazeera. 4. mai 2014. Besøkt 4. mai 2014.
2. ↑  Azam Ahmed (3. mai 2014). «‘No Hope’ for Those Buried by Mudslide, Afghanistan Official Says». *The New York Times* **(engelsk)**.
3. ↑  «2,700 feared dead in Afghanistan landslide». *Dawn.com* **(engelsk)**. 4. mai 2014.
4. ↑  «The landslide that wiped out nearly 3,000 people: Picture reveals how hillside collapsed over Afghan village» **(engelsk)**. Daily Mail. 5. mai 2014. Besøkt 11. mai 2014.
5. 1 2 3  «More than 2,100 confirmed dead in Afghanistan landslide: Official». *The Times of India* **(engelsk)**. 2. mai 2014. Besøkt 3. mai 2014.
6. 1 2 3 4 5  «Afghanistan landslide 'kills at least 350'» **(engelsk)**. BBC News. 2. mai 2014. Besøkt 2. mai 2014.
7. ↑  Vergano, Dan (2. mai 2014). «Mudslide Buries More Than 350 in Afghan Village». *National Geographic Society* **(engelsk)**. Besøkt 2. mai 2014.
8. 1 2 3 4 5 6  Stancati, Margherita og Khan Totakhhil, Habib (2. mai 2014). «Up to 2,500 Buried in Afghan Landslides». *The Wall Street Journal* **(engelsk)**. Besøkt 2. mai 2014. CS1-vedlikehold: Flere navn: forfatterliste (link)
9. ↑  Harooni, Mirwais (2. mai 2014). «Hundreds killed, thousands missing in Afghan landslide» **(engelsk)**. Reuters. Arkivert fra originalen 3. mai 2014. Besøkt 2. mai 2014.
10. 1 2  Shah, Amir and Faiez, Rahim (2. mai 2014). «Landslide in Afghanistan Kills at Least 350» **(engelsk)**. ABC News. Besøkt 2. mai 2014. CS1-vedlikehold: Flere navn: forfatterliste (link)
11. 1 2 3 4 5  Graham-Harrison, Emma (2. mai 2014). «Afghanistan mudslides: hundreds feared dead». *The Guardian* **(engelsk)**. Besøkt 2. mai 2014.
12. 1 2  Shah, Amir (2. mai 2014). «Afghan official says 2,000 missing after landslide». *Yahoo! News* **(engelsk)**. Besøkt 2. mai 2014.
13. 1 2  «– Ekstremt krevende å drive hjelpearbeid i skredområdet». NRK. 3. mai 2014. Besøkt 3. mai 2014.
14. ↑  «Minst 2100 fryktes omkommet i jordskred i Afghanistan». NRK. 2. mai 2014. Besøkt 3. mai 2014.
15. ↑  Gander, Kashmira (2. mai 2014). «Afghanistan landslide: hundreds feared dead in Hobo Barik village». *The Independent* **(engelsk)**. Besøkt 2. mai 2014.
16. ↑  «Afghanistan landslide deaths may reach 2000 as site become mass grave». *IANS* **(engelsk)**. news.biharprabha.com. Besøkt 3. mai 2014.
17. ↑  «Search For Afghan Mudslide Victims Resumes In Badakhshan» **(engelsk)**. Radio Free Europe/Radio Liberty. 6. mai 2014. Besøkt 11. mai 2014.
18. ↑  «Gir opp søk etter overlevende etter jordras». NRK. 3. mai 2014. Besøkt 3. mai 2014.
19. ↑  Harris, Chris (2. mai 2014). «Afghanistan: Hundreds missing-feared-dead after mudslide». *Euronews* **(engelsk)**. Besøkt 2. mai 2014.
20. ↑  «Afghanistan landslide: Day of mourning declared» **(engelsk)**. BBC. 4. mai 2014. Besøkt 11. mai 2014.